钦定古今图书集成/历象汇编/乾象典/第046卷 > 三台
## 钦定古今图书集成/历象汇编/乾象典/第046卷 > 三台

按：《周礼春官大宗伯》：“以槱燎祀司中司命。”

〈订义〉贾氏曰：先郑以司中是三台，司命是文昌，今三台与文昌皆有司中、司命，故后郑不从。《武陵太守星传》云：“文昌宫六星，一上将，二次将，三贵相，四司命，五司中，六司禄。”又云：“三台名天柱，上台司命为太尉，中台司中为司徒，下台司禄为司空。”

《天府》，“若祭天之司民、司禄，而献民数、谷数”，则受而藏
之。

〈订义〉郑锷曰：“下台为司禄，禄之言谷也。”《易氏》曰：“司禄，三能之第六星。”

按《春秋元命苞》：“危东六星，两两而比，曰司空。”

按《星经》阙。

按《史记天官书》：“魁下六星，两两相北者，名曰三能。”

〈注〉苏林曰：“能，音台。”索隐曰：“案《汉书》，东方朔愿陈泰阶六符。”孟康曰：“泰阶，三台也。台星凡六星。六符，六星之符验也。”应劭引《黄帝泰阶六符经》曰：“泰阶者，天子之上三阶。上阶，上星为男主，下星为女主；中阶，上星为诸侯三公，下星为卿大夫；下阶，上星为士，下星为庶人。”

按：《汉书天文志》同。

按《晋书天文志》：“三台六星，两两而居，起文昌，列抵太
微。一曰天柱，三公之位也。在人曰三公，在天曰三台，
主开德宣符也。西近文昌二星曰上台，为司命，主寿。
次二星曰中台，为司中，主宗室。东二星曰下台，为司
禄，主兵，所以昭德塞违也。又曰三台为天阶，太乙蹑
以上下。一曰泰阶，上阶上星为天子，下星为女主；中
阶”，上星为诸侯三公，下星为卿大夫。“下阶”，上星为士，
下星为庶人，所以和阴阳而理万物也。

按：《隋书天文志》同。

按《宋史天文志》：“三台六星，两两而居，起文昌，列抵太
微。上台上星主兖豫，下星主荆扬；中台上星主梁雍，
下星主冀；下台上星主青，下星主徐。上台二星在柳
北，其北星入柳六度。中台二星，其北入张二度。下台
二星在太微垣西蕃北，其北星入翼二度。”武密书：“三
台属鬼，又属柳、属张。”《乾象新书》：“上台属柳，中台属张”，
下台。属翼。

按《观象玩占》，“三台六星，两两而居，一曰三能，一曰三
衡，一曰三奇，一曰天柱，一曰天阶，一曰泰阶。三公之
位，诸侯大夫之象。上台起文昌，中台对轩辕，下台抵
太微，上台曰太尉，司命为孟；中台曰司徒，司中为仲；
下台曰司空，司禄为季。”《黄帝占》曰：“泰阶，天之三阶。上
阶上星为天子，下星为女主；中阶上星为诸侯三公下星为卿大夫；下阶，上星为士，下星为庶人。主和阴
阳，理万物。”又曰：“三台大间中相去十有六度为平，过
为大，不及为损；小间中相去半度为平，过为奢，不及
为迫。”又曰：“三台为天阶，太乙蹑以上下。”《春秋元命苞》
曰：“三能主开德宣符，故六星为六符。西近文昌二星
曰上台，为司命，主寿；中二星曰中台”，为司中，主宗室。
“东二星曰下台，为司禄，主兵；一曰上台，上星主兖豫，
下星主荆扬；中台上星主梁雍，下星主冀州；下台上
星主青州，下星主徐州。”巫咸曰：“三能，土官也，主爵禄。”